钦定古今图书集成/明伦汇编/氏族典/第192卷 > 《廖用贤尚友录》 > 姚最
## 钦定古今图书集成/明伦汇编/氏族典/第192卷 > 《廖用贤尚友录》 > 姚最

按《周书姚僧垣传》：“僧垣次子最，字士会。幼而聪敏，及
长，博通经史，尤好著述。年十九，随僧垣入关。世宗盛
聚学徒，校书于麟趾殿，最亦预为学士。俄授齐王宪
府水曹参军，掌记室事，善医术。隋文帝践极，除太子
门大夫，以父忧去官，哀毁骨立。既免丧，袭爵北绛郡
公，复为太子门大夫，俄转蜀王秀友。秀镇益州，迁秀”
府司马。及平陈，察至。最自以非嫡，让封于察，隋文帝
许之。秀后阴有异谋，隋文帝令公卿穷治其事。开府
庆整、郝伟等并推过于秀。最独曰：“凡有不法，皆最所
为，王实不知也。”搒讯数百，卒无异辞。最竟坐诛，时年
六十七。论者义之。撰《梁后略》十卷，行于世。